Vrywilligers kan help opskep | Netwerk24
Vrywilligers kan help opskep
'n Kersdiens en gratis ete vir behoeftiges word op 25 Desember in die Tweetoringkerk aangebied.Foto: Lientjie Mentz
Torings van Hoop bied elke jaar met Kersfees 'n Kersdiens en 'n gratis ete vir mense in nood by die Tweetoringkerk aan.
Om die ete op 25 Desember vir die sowat 400 mense moontlik te maak, is daar heelwat vrywilligers nodig om allerhande take te verrig.
Ds. De la Harpe le Roux van Torings van Hoop sê daar is hulp nodig om die week voor die tyd die ete voor te berei en die geskenkies te pak en heelwat mense om die dag ná die kerkdiens die kos op te skep.
Mense kan ook nog skenkings vir die ete doen – elkeen wat bedien word, kry ook 'n praktiese Kersgeskenk.
"Ons beplan om hierdie jaar koue hoender, rys en pampoen asook slaai te bedien. Nagereg is 'n groot kolwyntjie met vla en koeldrank."
Hy sê elkeen gaan ook 'n geskenkpakkie met lekkergoed, skyfies en toiletbenodigdhede ontvang.
"Vrywilligers en almal wat wil, kan vanjaar hierdie spesiale gebeure in die Tweetoringkerk kom bywoon.
"Weet dat elkeen wat op een of ander manier help, se hulp opreg waardeer word."
Bel Torings van Hoop se kantoor by 051-430-4274 of skakel 083-232-1051 of stuur 'n e-pos na dlh@towersofhope.org om betrokke te raak.